U kozmopolitskom Washingtonu FilmFest DC pruža kvalitetnu i jeftinu zabavu
Shirin Ghareeb: "Kakav god film prikazali, iz kojeg god dijela svijeta, ovdje postoji publika koja će ga znati cijeniti"
FilmFest DC privuče svake godine oko 25 tisuća posjetitelja, većinom domaćih, ali i nešto turista. "To nam zaista pomaže ekonomski jer svatko tko dođe u kino, u centar, ode i negdje na večeru ili izađe i negdje drugdje. Dakle, ekonomski nam je vrlo korisno. A, u ova teža vremena, to je i oblik zabave koji si svi mogu priuštiti" - kaže Shirin Ghareeb. Svake godine, u glavnom američkom gradu, filmski festival predstavlja eklektički izabran niz filmova, poznatih i nepoznatih stvaralaca iz dvadesetak zemalja. Premda FilmFest DC nije jedan od većih festivala u Sjedinjenim Državama, on je prilično jedinstven. U svom filmu „Flamenco Flamenco“, poznati španjolski redatelj Carlos Saura donosi svijet pokreta, svjetla i zvuka, istražujući tradicionalne i moderne oblike španjolskog plesa. Saurin film jedan je od mnogih koji su nedavno prikazani u Washingtonu. Kineska epska drama „Aftershock“ obuhvaća tri desetljeća moderne kineske povijesti. Film se razvija tijekom dva potresa, oba među najgorima u znanoj povijesti, prikazujući ne samo patnje nego i strašne izbore s kojima se ljudi suoče. Jedna majka treba odlučiti koje od njezino dvoje djece – sin ili kćerka – treba spasiti iz ruševina. Film „Aftershock“ je u samoj Kini dosad najuspješniji film, ali je u Washingtonu tek sad doživio svoj debi. Festival je obilježio svoju 25. godišnjicu u povijesnom kinu Lincoln Theatre. Malo je ljudi izvan samog DC-ja znalo za taj redoviti godišnji događaj, i to s razlogom. Za raliku od velikih filmskih festivala, FilmFest DC ne stavlja težište na distribuciju filmova. Njegova je namjena da zabavi i donese nova i kvalitetna ostvarenja vrlo izbirljivoj publici, kaže Shirin Ghareeb, zamjenica direktora festivala: "Washington je glavni grad. To je vrlo kozmopolitanski grad s ljudima sa svih strana svijeta, s veleposlanstvima. Znamo, stoga, da kakav god film prikazali, iz kojeg god dijela svijeta, ovdje će biti publika koja će ga znati cijeniti." Mnogi od više od 80 filmova, prikazanih ove godine - poput filma „The Green Wave“, Alija Samadija Ahadija - već su doživjeli hvale na međunarodnoj sceni i mogli bi biti kandidati za Oskare, slijedeće godine. Film „The Green Wave“ udružuje animaciju s dokumentarnim snimkama u kronici iranskih prosvjeda 2009., te posljedičnog udara vlade na prosvjednike. Neki filmovi – poput britanske komedije „Drummond Will“ – zbijaju šalu na račun apsurdnosti života. Dva brata, nakon pogreba svog oca, pregledavaju njegovo zapušteno imanje i otkriju starog obiteljskog prijatelja, sakrivenog u ormaru, kako čvrsto steže vreću s novcem. Što više braća razotkrivaju prošlost svog oca, to se više sve oko njih razilazi. Producent Tobias Tobell došao je u Washington po prvi put kako bi predstavio svoj film. Kaže da mu je festival pomogao da se film pročuje: "Dobre kritike, dobre ocjene, pozitivna reakcija publike ... sve nas to vodi na daljnje festivale. A što više festivala prikaže naš film, to su nam bolje šanse za distribuciju." FilmFest DC privuče svake godine oko 25 tisuća posjetitelja, većinom domaćih, ali i nešto turista. "To nam zaista pomaže ekonomski jer svatko tko dođe u kino, u centar, ode i negdje na večeru ili izađe i negdje drugdje. Dakle, ekonomski nam je vrlo korisno. A, u ova teža vremena, to je i oblik zabave koji si svi mogu priuštiti" - kaže Shirin Ghareeb. Ne samo priuštiti, nego se i nauživati, jer svaki od prikazanih filmova ističe se svojom kulturološkom jedinstvenošću, dubinom i ljepotom.